  Виталий Пронин Керетон быдтӥз Эгра ёросысь 66 аресъем воргорон 9 арлы пытсэт сьӧры шедиз кузпалзэ виемез понна. Следствиея управление ивортэмъя, туэ январь толэзе арлыдо кузпалъёс кузь сюрес вылэ потӥллям. Но Эгра-Глазов сюреслэн 7-тӥ иськемаз шудтэм учыре шедиллям. Талэсь азьвыл песянай но песятай вискын керетон пуромем вылэм. Кышномурт выльысь дораз бертоно кариськем - кузпалызлэсь рульзэ кысканы ӧдъям. Озьы машина сюрес урдсы бекмылям. Вожпотэменыз пиосмурт кузпалзэ, гадяз но чыртыяз пуртэн бышкыса, вием.Пӧяськиз, но ӧз узырмы Шаерысьтымы огаз нылпи лагерьын возьмаськись луыса ужась воргорон алдаськыса узырмыны малпам. Элькунысь Прокуратура ивортэмъя, кылем арын июле сторож А. Бушмелев тодэм, Россиысь Обороная министерствоысь огез азьвыл кивалтӥсь вылэ уголовной уж ӝутэмын шуыса. Возьмаськись та пиосмуртэз шедьтэм. Солэсь йырзэ сурам: мынам, пе, тодмоосы вань, 5 миллион манет сётӥд ке, уголовной ужез пытсалозы.Азьвыл кивалтӥсь сторожлы оскем но 1 миллион манетсэ сётэм. Возьмаськись кӧня ке арня ӵоже та уксёез быдтэм. Нош ик коньдон сюлворыны кутскем. Но соку ини пӧечиез полицейскойёс кырмизы.Возьмаськись 2 арлы пытсэт сьӧры келямын условной амалэн.Кышкыт кышномуртъёс Кылем арняе Патрулья но постъя службаын ужасьёс кырмизы 2 кышномуртъёсты - алдаськыса мурт ваньбурез лушкасьёсты. Пӧлысьтызы огез - 35 аресъемез - Пермьын трос пол йыртэмаса, Удмуртие вуэм. Туэ май толэзьысен со ялэмын вал федерал розыске. Али кышномурт келямын вордскем палъёсаз.Мукетызлы 20 арес сяна ӧвӧл на. Улэ вылэм Ижын. Индустриальной но Октябрьской ёросъёсын трос пол лушкаськылэмын.Йыртэмасьёс кыл кутон улэ кыскемын.Шоколадлы гочам Ижысь нокытын ужасьтэм 20 аресъем пиосмурт магазинысь 32 шоколад лушкам. Югдурез утёнъя министерство ивортэмъя, лушкаськись магазинэ шаплы пырем но шаплы потэм. Со куспын шоколадъёсын коробкаез капыртыса вуттэм. Магазинлэн администраторез йыртэмась сьӧры бызьыса потэм. Тупаны но кулэ - ӵапак отӥ югдурез утисьёслэн патрульзы ортче вылэм. Озьы лушкаськись кырмемын вал. Шоколадэн кӧтсэ тырыны солы ӧз кылды.Анай-атайлэсь кылзӥськоно Глазов городысь 14 аресъем пияш анай-атаезлэсь лушкем мотоциклэн ворттылоно кариськем. Но кыдёке ширтыны солы ӧз удалты - шудтэм учыре шедиз. Пичи сюрес вылтӥ ворттыкуз, бадӟым сюрес вылысь машиналы сюрес сётымтэ. Озьы машина но,  мотоцикл но шальтразы. Ярам, пияш зол ӧз шуккиськы.Мурт телефонын эн бугыръяськы Ува ёросысь 23 аресъем пиосмурт кырмемын «Мобильной банк» пыр лушкаськемез понна. Югдурез утёнъя министерство ивортэмъя, Ува черкогуртысь огаз кафеын пукыкуз, пияш мурт телефон шедьтэм. Отын бугыръяськемез бере валам: телефонын «Мобильной банк» ӝуатэмын. Озьы со 5 сюрс манет туганэзлэн банк картаяз понэм. Бӧрысь ини та уксёез отысь басьтэм но быдтэм. Али та учыръя ӝутэмын 158-тӥ статьяя - мурт ваньбурез капыртон - уголовной уж.Ольга Корепанова    